陳蒨葶

陳蒨葶，原名陳慧婷，係香港前女歌手，2010年用藝名葉慧婷出道。佢自2020年轉行做地產經紀，2022年因為用浴巾包住個身拍片介紹樓盤嘅浴室而出名。

簡歷
陳蒨葶2010年用藝名葉慧婷加入香港樂壇，頭一張個人EP《新一天》喺2011年4月推出，喺嗰年新城勁爆頒獎禮攞到「新城勁爆新登場女歌手」，第二年再攞到「新城勁爆躍進歌手」。不過佢之後逐漸淡出樂壇。

因為佢係民建聯陳鑑林嘅姪女，佢一度投身政壇，2019年曾經代表建制陣營地區組織「麗晶動力」參選區議會選舉觀塘區麗晶選區，但落選。2020年7月佢考到地產代理牌，加入中原地產，再轉投利嘉閣，做高級客戶經理。

2022年8月，陳蒨葶拍咗條介紹啟德新樓盤「尚．珒溋」嘅短片，片中佢用浴巾包住個身坐喺浴缸度，介紹樓盤嘅浴室，因為行為出位，引起網上迴響，結果條片被安排落架。之後利嘉閣發表回應，話片入面見唔到有任何不雅地方，條片亦經賣方確認同意，而將條片落架係避免同事受網絡欺凌。

香港女歌手
蒨葶